CELEX: 52020PC0279
Language: ro
Date: 2020-06-26
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare (UE) 2018/1696 a Consiliului privind regulamentul de funcționare al juriului de selecție prevăzut la articolul 14 alineatul (3) din Regulamentul (UE) 2017/1939 al Consiliului

COMISIA EUROPEANĂ
            Bruxelles, 26.6.2020
            COM(2020) 279 final
            2020/0133(NLE)
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei de punere în aplicare (UE) 2018/1696 a Consiliului privind regulamentul de funcționare al juriului de selecție prevăzut la articolul 14 alineatul (3) din Regulamentul (UE) 2017/1939 al Consiliului
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Temeiurile și obiectivele propunerii
            
            
               Regulamentul (UE) 2017/1939 al Consiliului de punere în aplicare a unei forme de cooperare consolidată în ceea ce privește instituirea Parchetului European (EPPO) a fost adoptat de către Consiliu la 12 octombrie 2017 și a intrat în vigoare la 20 noiembrie 2017. 
            
            
               În conformitate cu articolul 20 din regulamentul menționat anterior, Comisia este responsabilă cu instituirea și funcționarea administrativă inițială a EPPO până în momentul în care acesta va dispune de capacitatea de a-și executa propriul buget. 
            
            
               O condiție prealabilă pentru instituirea EPPO este selecția și numirea membrilor și a personalului acestuia, în special a procurorilor europeni, care, împreună cu procurorul-șef european, formează Colegiul EPPO. Colegiul EPPO trebuie să ia o serie de decizii-cheie cu caracter general, fără de care Parchetul European nu își poate începe activitatea. Printre acestea se numără adoptarea regulamentului intern de procedură al EPPO, precum și a condițiilor de angajare a procurorilor europeni delegați și numirea procurorilor europeni delegați și a directorului administrativ. 
            
            
               Articolul 16 alineatul (1) din Regulamentul (UE)  2017/1939 al Consiliului prevede că fiecare stat membru participant trebuie să desemneze trei candidați pentru funcția de procuror european din rândul candidaților (a) care sunt membri activi în cadrul parchetelor sau al magistraturii statului membru în cauză, (b) care oferă toate garanțiile de independență  și (c) care dețin, în statele lor membre respective, calificările necesare pentru numirea în cele mai înalte funcții de la nivelul parchetelor și al magistraturilor și care dispun de experiență practică relevantă în ceea ce privește sistemele juridice naționale, investigațiile financiare și cooperarea judiciară internațională în materie penală.
            
            
               În plus, articolul 16 alineatul (2) din Regulamentul (UE)  2017/1939 al Consiliului prevede că, după primirea avizului motivat din partea juriului de selecție prevăzut la articolul 14 alineatul (3) din Regulamentul (UE) 2017/1939 al Consiliului, Consiliul îl selectează și îl numește pe unul dintre candidați în funcția de procuror european din partea statului membru în cauză. În cazul în care juriul de selecție constată că un candidat nu îndeplinește condițiile necesare pentru îndeplinirea atribuțiilor de procuror european, avizul acestuia are caracter obligatoriu pentru Consiliu.
            
            
               La 13 iulie 2018, Consiliul a adoptat Decizia de punere în aplicare (UE) 2018/1696 a Consiliului privind regulamentul de funcționare al juriului de selecție prevăzut la articolul 14 alineatul (3) din Regulamentul (UE) 2017/1939 al Consiliului. 
            
            
               Regula VII.2 din respectivul regulament de funcționare prevede că juriul de selecție îi audiază pe candidații desemnați de statele membre pentru funcția de procuror european și formulează un aviz privind calificările candidaților pentru a exercita atribuțiile de procurori europeni. Juriul indică în mod clar dacă un candidat desemnat de un stat membru îndeplinește sau nu condițiile prevăzute la articolul 16 alineatul (1) din Regulamentul (UE) 2017/1939 al Consiliului și, în cazul în care unul sau mai mulți candidați nu îndeplinesc condițiile, solicită statului membru în cauză, prin secretariatul său, să desemneze un număr corespunzător de noi candidați. Juriul de selecție stabilește un clasament al candidaților în funcție de calificările și experiența acestora. Clasamentul indică ordinea preferințelor juriului de selecție și nu are caracter obligatoriu pentru Consiliu.
            
            
               Ca o consecință a acestei reguli, dacă un stat membru nu desemnează trei candidați eligibili într-un termen rezonabil, juriul de selecție nu poate prezenta Consiliului avizul său motivat privind candidații, iar procedura de selecție nu poate fi finalizată. Într-o astfel de situație, Consiliul  ar  putea să nu fie în măsură să numească în timp util procurorul european pentru statul membru respectiv și, prin urmare, s-ar întârzia atât înființarea EPPO, cât și începerea activității sale. 
            
            
               Experiența dobândită cu ocazia procedurii de selecție pentru primii procurori europeni a relevat faptul că statele membru ar putea avea dificultăți semnificative în a identifica și a desemna candidați eligibili și că, în unele cazuri excepționale, ar putea fi imposibil, din punct de vedere obiectiv, să se desemneze numărul necesar de candidați eligibili într-un termen rezonabil.
            
            
               Scopul prezentei propuneri este de a permite juriului de selecție să prezinte Consiliului un aviz motivat cu privire la doar doi candidați eligibili, în cazuri excepționale și justificate în mod corespunzător, și anume atunci când se stabilește în mod suficient că unui stat membru îi este imposibil, în mod obiectiv, să găsească un al treilea candidat eligibil într-un termen rezonabil, în ciuda faptului că a depus toate eforturile necesare în acest sens, date fiind circumstanțele excepționale din statul membru respectiv. Într-o astfel de situație, juriul de selecție ar putea transmite Consiliului avizul său motivat cu privire la numai doi candidați eligibili, urmând ca apoi Consiliul să își formeze o opinie pe baza acestui aviz. 
            
            
               •Coerența cu dispozițiile deja existente în domeniul de politică vizat
            
            
               
                  Instituirea EPPO este prevăzută la articolul 86 din TFUE. EPPO va fi primul organism al UE cu competențe în materie de cercetare și urmărire penală a infracțiunilor care afectează interesele financiare ale Uniunii și va fi un actor complet nou în peisajul judiciar european. Se speră că, prin instituirea EPPO, politica în materie de urmărire penală a infracțiunilor care afectează bugetul UE va deveni mai coerentă și mai eficace, ceea ce ar însemna un număr mai mare de urmăriri penale și de condamnări, măsuri mai disuasive în cazul fraudei cu fonduri UE și un nivel mai ridicat de recuperare a fondurilor  UE pierdute în mod fraudulos. 
               
               
                  Prin prezenta propunere de modificare a Deciziei de punere în aplicare (UE) 2018/1696 a Consiliului, Comisia își îndeplinește obligația care îi revine în temeiul articolului 20, al articolului 14 alineatul (3) și al articolului 16 alineatul (2) din Regulamentul 2017/1939 al Consiliului. Prezenta propunere va permite finalizarea procedurilor necesare pentru selecția și numirea procurorilor europeni și începerea activității EPPO în timp util. Prin urmare, propunerea este pe deplin coerentă cu dispozițiile existente în domeniul de politică respectiv.
               
            
            
               •Coerența cu alte domenii de politică a Uniunii
            
            
               
                  Prezenta inițiativă este coerentă cu celelalte politici și evoluții legislative ale Uniunii menite să consolideze protecția intereselor financiare ale Uniunii.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
         
         
            
               •Temeiul juridic
            
            
               
                  Propunerea este întemeiată pe articolul 291 din TFUE, coroborat cu articolul 14 alineatul (3) și cu articolul 16 alineatul (2) din Regulamentul (UE) 2017/1939 al Consiliului. 
               
            
            
               •Subsidiaritatea (în cazul competențelor neexclusive) 
            
            
               
                  Regulamentul de funcționare al juriului de selecție prevăzut la articolul 14 alineatul (3) din Regulamentul (UE) 2017/1939 al Consiliului nu poate fi adoptat și modificat decât de către instituțiile Uniunii, în baza unei competențe de executare, și este, așadar, prin natura sa, o competență exclusivă, care nu face obiectul aplicării principiului subsidiarității.
               
            
            
               •Proporționalitatea
            
            
               
                  Prezenta propunere se limitează la ceea ce este necesar pentru a atinge obiectivele propuse și este, prin urmare, conformă cu principiul proporționalității. Prezenta propunere este direct legată de intrarea în vigoare a Regulamentului (UE) 2017/1939 al Consiliului și este esențială pentru a asigura instituirea rapidă și începerea activității EPPO. 
               
            
            
               •Alegerea instrumentului
            
            
               
                  Articolul 14 alineatul (3) coroborat cu articolul 16 alineatul (2) din Regulamentul (UE) 2017/1939 al Consiliului prevede prezentul instrument juridic. 
               
            
            
               3.REZULTATE ALE EVALUĂRILOR EX POST, CONSULTĂRILOR CU PĂRȚILE INTERESATE ȘI EVALUĂRII IMPACTULUI
            
            
               
                  Având în vedere caracterul specific și limitat al prezentei propuneri și faptul că aceasta este conformă cu obligația care îi revine Comisiei în temeiul articolului 14 alineatul (3) coroborat cu articolul 16 alineatul (2) din Regulamentul 2017/1939 al Consiliului, nu au fost efectuate evaluări ex post, consultări cu părțile interesate și evaluări ale impactului. 
               
            
            
               4.IMPLICAȚII BUGETARE
            
            
               
                  Propunerea nu are implicații bugetare.  
               
            
            
               5.ELEMENTE DIVERSE
            
            
               •Planurile de implementare și mecanismele de monitorizare, evaluare și raportare
            
            
               
                  Având în vedere natura măsurii, aceste elemente nu se aplică. 
               
            
            
               •Documentele explicative (în cazul directivelor)
            
            
               
                  Propunerea nu necesită documente explicative privind transpunerea. 
               
            
            
               •Explicații detaliate cu privire la prevederile specifice ale propunerii
            
            
               Modificarea ar permite juriului de selecție să prezinte Consiliului avizul său motivat cu privire la doar doi candidați eligibili, în cazuri excepționale și justificate în mod corespunzător, și anume atunci când se stabilește în mod suficient că unui stat membru îi este imposibil, în mod obiectiv, să găsească un al treilea candidat eligibil într-un termen rezonabil, în ciuda faptului că a depus toate eforturile necesare în acest sens, date fiind circumstanțele excepționale din statul membru respectiv. Într-o astfel de situație, juriul de selecție ar putea transmite Consiliului avizul său motivat cu privire la numai doi candidați eligibili, urmând ca apoi Consiliul să își formeze o opinie pe baza acestui aviz.
            
            
                
            
         
         
            
               2020/0133 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare (UE) 2018/1696 a Consiliului privind regulamentul de funcționare al juriului de selecție prevăzut la articolul 14 alineatul (3) din Regulamentul (UE) 2017/1939 al Consiliului
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO)
                  1
               , în special articolul 14 alineatul (3),
            
            
               având în vedere propunerea Comisiei Europene,
            
            
               întrucât:
            
            
               (1)Parchetul European a fost înființat pentru a ancheta, a urmări penal și a trimite în judecată autorii infracțiunilor care aduc atingere intereselor financiare ale Uniunii și pe complicii acestora. 
            
            
               (2)În conformitate cu Regulamentul (UE) 2017/1939, Consiliul trebuie să numească fiecare procuror european din rândul a trei candidați calificați desemnați de fiecare stat membru, după ce a primit un aviz motivat din partea juriului de selecție prevăzut la articolul 14 alineatul (3) din regulamentul menționat.
            
            
               (3)Selecția și numirea procurorilor europeni, care, împreună cu procurorul-șef european, formează Colegiul EPPO, este o condiție prealabilă pentru înființarea Parchetului European.
            
            
               (4)La 13 iulie 2018, Consiliul a adoptat Decizia de punere în aplicare (UE) 2018/1696 a Consiliului privind regulamentul de funcționare al juriului de selecție prevăzut la articolul 14 alineatul (3) din Regulamentul (UE) 2017/1939 al Consiliului
                  2
               . 
            
            
               (5)Conform regulii VII.2 din respectivul regulament de funcționare, juriul de selecție trebuie, pe baza concluziilor la care a ajuns în urma examinării și a audierilor, să formuleze un aviz privind calificările candidaților pentru exercitarea atribuțiilor de procuror european și să indice în mod clar dacă un candidat îndeplinește sau nu condițiile prevăzute la articolul 16 alineatul (1) din Regulamentul (UE) 2017/1939. Juriul de selecție trebuie să își motiveze avizul. În cazul în care candidații desemnați nu îndeplinesc condițiile prevăzute la articolul 16 alineatul (1) din Regulamentul (UE) 2017/1939, aceeași regulă prevede că juriul de selecție, prin secretariatul său, solicită statului membru în cauză să desemneze un număr corespunzător de noi candidați.
            
            
               (6)Ca excepție de la această regulă, juriul de selecție ar trebui să aibă posibilitatea de a prezenta avizul său motivat Consiliului cu privire la doar doi candidați eligibili în cazul în care se stabilește în mod suficient că unui stat membru îi este imposibil, în mod obiectiv, să găsească un al treilea candidat eligibil într-un termen rezonabil, în ciuda faptului că a depus toate eforturile necesare în acest sens, din cauza circumstanțelor excepționale din statul membru respectiv. Într-o astfel de situație, juriul de selecție ar trebui să poată transmite Consiliului avizul său cu privire la doi candidați eligibili, iar Consiliul ar trebui să poată numi procurorul european pe baza unei liste cu numai doi candidați eligibili.
            
            
               (7)Decizia de punere în aplicare (UE) 2018/1696 a Consiliului ar trebui modificată în consecință.
            
            
               (8)Pentru a asigura începerea în timp util a activității EPPO, prezentul regulament de punere în aplicare ar trebui să intre în vigoare în ziua următoare datei publicării sale,
            
            
            
               ADOPTĂ PREZENTA DECIZIE: 
            
            
               Articolul 1
            
         
         
            
               La regula VII.2 din anexa la Decizia de punere în aplicare (UE) 2018/1696 a Consiliului privind regulamentul de funcționare al juriului de selecție prevăzut la articolul 14 alineatul (3) din Regulamentul (UE) nr. 2017/1939 al Consiliului, se introduce următorul paragraf după cel de al doilea paragraf:
            
            
               „În mod excepțional, atunci când se stabilește în mod suficient că unui stat membru îi este imposibil, în mod obiectiv, să găsească un al treilea candidat eligibil într-un termen rezonabil, în ciuda faptului că a depus toate eforturile necesare în acest sens, și date fiind circumstanțele excepționale din statul membru respectiv, juriul de selecție poate, în urma consultării statului membru în cauză și după ce și-a motivat într-o măsură suficientă poziția, să prezinte Consiliului un aviz motivat cu privire la numai doi candidați eligibili.” 
            
            
               Articolul 2
            
            
               Prezenta decizie intră în vigoare în ziua următoare datei publicării în Jurnalul Oficial al Uniunii Europene.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        JO L 283, 31.10.2017, p. 1.
               
               
                  
                     (2)
                  
                        JO L 282, 12.11.2018, p. 8–12.